## Pravilnik o aerosolnima raspršivačima

### NN 126/2008 (31.10.2008.), Pravilnik o aerosolnima raspršivačima

MINISTARSTVO GOSPODARSTVA RADA I PODUZETNIŠTVA

3603

Na temelju članka 5. Zakona o tehničkim zahtjevima za proizvode i ocjeni sukladnosti (»Narodne novine« 158/03, 79/07) ministar gospodarstva, rada i poduzetništva donosi

PRAVILNIK

O AEROSOLNIM RASPRŠIVAČIMA

PODRUČJE PRIMJENE

Članak 1.

(1) Ovaj se Pravilnik primjenjuje na aerosolne raspršivače za jednokratnu uporabu koji sadrže stlačeni, ukapljeni ili pod tlakom otopljeni plin s ili bez kapljevine, paste ili praha i koji ima ventil za raspršivanje sadržaja u obliku: koloidne otopine krutih ili tekućih čestica u plinu, pjene, paste, praha ili tekućine.

(2) Ovaj se Pravilnik ne primjenjuje na aerosolne raspršivače kojima je obujam spremnika manji od 50 ml ili veći od naznačenog u točkama 3.1, 4.1.1, 4.2.1, 5.1 i 5.2 Dodatka koji je sastavni dio ovoga Pravilnika.

OPĆE ODREDBE

Članak 2.

(1) Za sva poboljšanja ovoga Pravilnika vezana uz prihvaćanje novih tehničkih spoznaja, ministarstvo nadležno za gospodarstvo osniva Povjerenstvo, koje nakon razmatranja prispjelih prijedloga donosi odluku.

(2) Ministarstvo nadležno za gospodarstvo prosljeđuje odluku Povjerenstvu za aerosolne raspršivače Europske komisije.

(3) Ministarstvo nadležno za gospodarstvo obavješćuje javnost o rezultatima objavljivanjem istih u »Narodnim novinama«.

STAVLJANJE NA TRŽIŠTE

Članak 3.

Pretpostavlja se da su zadovoljeni svi zahtjevi ovoga Pravilnika i njegovoga Dodatka kada osoba odgovorna za stavljanje na tržište aerosolnih raspršivača iz članka 1. ovoga Pravilnika postavi na aerosolni raspršivač oznaku »з« (obrnuti epsilon).

Članak 4.

Ne smije se zabraniti, ograničiti ili spriječiti stavljanje na tržište aerosolne raspršivače iz članka 1. ovoga Pravilnika koji zadovoljavaju zahtjeve ovoga Pravilnika i njegovoga Dodatka.

Članak 5.

Ne isključujući zahtjeve drugih propisa, posebice onih o opasnim tvarima na svakom aerosolnom raspršivaču ili kad to nije moguće zbog malih mjera (korisni obujam jednak ili manji od 150 ml) na naljepnici koja se stavlja na aerosolni raspršivač moraju biti sljedeći podaci:

a. Ime i adresa ili trgovački znak osobe odgovorne za stavljanje aerosolnog raspršivača na tržište.

b. Oznaka »з« (obrnuti epsilon) koja dokazuje sukladnost sa zahtjevima ovoga Pravilnika.

c. Kodna oznaka koja omogućava identifikaciju serije.

d. Podaci navedeni u točkama 2.2 i 2.3 Dodatka ovoga Pravilnika.

e. Neto sadržaj izražen u masenim i volumnim jedinicama.

Članak 6.

(1)U svrhu sigurne i pravilne uporabe aerosolnih raspršivača na području Republike Hrvatske sve upute i podaci važni za sigurnost i zdravlje moraju biti na hrvatskom jeziku, uočljivi, pisani čitljivo i neizbrisivo.

(2) Osoba odgovorna za stavljanje na tržište aerosolnih raspršivača ne mora primijeniti, na vlastitu odgovornost, odredbe točaka 2.2(b) i 2.3(b) iz Dodatka ovoga Pravilnika kada raspolaže rezultatima ispitivanja ili drugim podacima koji pokazuju da unatoč tome što aerosolni raspršivač ima zapaljiv sadržaj on ne predstavlja opasnost od zapaljenja pri normalnim i razumno predvidivim uvjetima uporabe.

(3) Kad osoba odgovorna za stavljanje aerosolnih raspršivača na tržište postupi prema stavku 2. ovoga članka količina zapaljivog sredstva u aerosolnom raspršivaču mora biti čitko i neizbrisivo naznačena na aerosolnom raspršivaču tekstom »X% mase sadržaja je zapaljivo«.

(4) Kopiju dokumenta po kojem se ne primjenjuju odredbe točaka 2.2(b) i 2.3(b) iz Dodatka ovoga Pravilnika osoba odgovorna za stavljanje aerosolnih raspršivača na tržište mora dostaviti ministarstvu nadležnom za gospodarstvo.

(5) Ministarstvo nadležno za gospodarstvo stavit će, po zahtjevu, na uvid kopiju dokumenta iz stavka 4. ovoga članka državama članicama.

SLOBODA KRETANJA

Članak 7.

(1) Proizvođač ili njegov ovlašteni predstavnik registriran u Republici Hrvatskoj odgovorni su za stavljanje aerosolnih raspršivača na tržište Republike Hrvatske.

(2) Kada proizvođač ili njegov ovlašteni predstavnik nisu registrirani u Republici Hrvatskoj, odnosno osoba koja stavlja aerosolne raspršivače na tržište.

Članak 8.

(1) Kada nadležno inspekcijsko tijelo, na osnovi utemeljene prosudbe, utvrdi da jedan ili više aerosolnih raspršivača koji zadovoljavaju zahtjeve ovoga Pravilnika predstavljaju opasnost za sigurnost ili zdravlje ljudi, poduzet će mjere za privremenu zabranu njihove prodaje ili ograničiti njihovo stavljanje na tržište Republike Hrvatske uvođenjem zaštitnih mjera i o tome obavijestiti Ministarstvo nadležno za gospodarstvo.

(2) Ministarstvo nadležno za gospodarstvo obavješćuje međunarodne subjekte o poduzetim mjerama sukladno članku 15. Zakona o tehničkim zahtjevima za proizvode i ocjeni sukladnosti.

(3) Ministarstvo nadležno za gospodarstvo obavješćuje javnost o poduzetim mjerama objavljivanjem istih u » Narodnim novinama«.

Članak 9.

(1) Kada aerosolni raspršivači koji ne zadovoljavaju zahtjeve ovoga Pravilnika nose oznaku sukladnosti »з« (obrnuti epsilon), nadležno inspekcijsko tijelo poduzet će mjere protiv osobe(a) koje su neosnovano stavile oznaku sukladnosti i osigurati da se ti proizvodi povuku s tržišta i o tome obavijestiti ministarstvo nadležno za gospodarstvo.

(2) Ministarstvo nadležno za gospodarstvo obavješćuje međunarodne subjekte o poduzetim mjerama sukladno članku 15. Zakona o tehničkim zahtjevima za proizvode i ocjeni sukladnosti.

(3) Ministarstvo nadležno za gospodarstvo obavješćuje javnost o poduzetim mjerama objavljivanjem istih u » Narodnim novinama«.

Članak 10.

Zabranjeno je na aerosolne raspršivače stavljati oznake čiji bi oblik ili sadržaj mogli navesti treće strane da ih zamijene s oznakom sukladnosti »з« (obrnuti epsilon).

Članak 11.

Svaka odluka kojom se ograničava stavljanje na tržište aerosolnih raspršivača ili kojom se traži povlačenje s tržišta u skladu s ovim Pravilnikom mora biti detaljno obrazložena. O toj se odluci obavještavaju zainteresirane strane kao i o pravnom lijeku u skladu s važećim propisima.

NADZOR NAD TRŽIŠTEM

Članak 12.

(1) Inspekcijski nadzor nad stavljanjem aerosolnih raspršivača na tržište sukladno s člankom 14. Zakona o tehničkim zahtjevima za proizvode i ocjeni sukladnosti u nadležnosti je inspekcijskih tijela u skladu s njihovim djelokrugom.

(2) Na zahtjev inspekcije, osoba odgovorna za stavljanje aerosolnih raspršivača na tržište mora moći dati na uvid postupke ispitivanja te izvještaje o provedenim ispitivanjima i provjerama kojima se dokazuje da aerosolni raspršivač zadovoljava zahtjeve ovoga Pravilnika.

(3) Osoba odgovorna za stavljanje aerosolnih raspršivača na tržište mora provoditi ili dati provesti sva ispitivanja predviđena ovim Pravilnikom u akreditiranom laboratoriju.

PRIJELAZNE I ZAVRŠNE ODREDBE

Članak 13.

(1) Do pristupanja Republike Hrvatske Europskoj uniji ili do stupanja na snagu međunarodnog sporazuma o ocjeni sukladnosti i prihvaćanju industrijskih proizvoda s Europskom unijom ne primjenjuju se; članak 2. stavak 2., članak 6. stavak 5., članak 8. stavak 2 i članak 9. stavak 2. ovoga Pravilnika.

(2) Nakon pristupa Republike Hrvatske Europskoj uniji ili stupanjem na snagu međunarodnog sporazuma o ocjeni sukladnosti i prihvaćanju industrijskih proizvoda u Pravilniku i njegovom Dodatku umjesto »Republika Hrvatska« upotrebljava se naziv »Zajednica« koji podrazumijeva Europske zajednice.

(3) Priznavanje isprava o sukladnosti provodi se na temelju Pravilnika o postupku ocjene sukladnosti opreme pod tlakom na temelju isprava o sukladnosti izdanih u inozemstvu.

(4) Označavanje sukladnosti aerosolnih raspršivača od stupanja na snagu ovog Pravilnika do pristupanja Republike Hrvatske Europskoj uniji, ili stupanja na snagu međunarodnog sporazuma o ocjenu sukladnosti i prihvaćanju industrijskih proizvoda s Europskom unijom obavlja se stavljanjem oznake sukladnosti iz Dodatka II. Pravilnika o obliku, sadržaju i izgledu oznake sukladnosti proizvoda s propisanim tehničkim zahtjevima(»Narodne novine« br., 46/08).

Članak 15.

Ovaj Pravilnik stupa na snagu danom donošenja.

Klasa: 011-01/08-01/244

Urbroj: 526-03-01/1-08-1

Zagreb: 20. listopada 2008.

Potpredsjednik Vlade RH
i ministar gospodarstva rada i poduzetništva
Damir Polančec, dipl. ing., v. r.

DODATAK

1. DEFINICIJE

1.1 »Tlakovi« označavaju unutarnje tlakove izražene u barima pretlaka.

1.2 »Ispitni tlak« je tlak kojem je izvrgnut prazan spremnik aerosolnog raspršivača tijekom 25 sekundi pri čemu ne smije doći do propuštanja, odnosno u slučaju metalnih i plastičnih spremnika, do vidljivih ili stalnih izobličenja, osim onih dozvoljenih u točki 6.1.1.2.

1.3 »Tlak rasprskavanja« je najniži tlak pri kojem dolazi do rasprskavanja ili puknuća spremnika aerosolnog raspršivača.

1.4 »Ukupni obujam spremnika« je obujam otvorenog spremnika izražen u mililitrama mjereno do ruba otvora.

1.5 »Korisni obujam« je neto obujam izražen u mililitrama napunjenog i zatvorenog aerosolnog raspršivača.

1.6 »Obujam kapljevine« je obujam ne plinskih dijelova sadržaja u napunjenom i zatvorenom aerosolnom raspršivaču.

1.7 »Ispitne veličine« su vrijednosti ispitnog tlaka i tlaka rasprskavanja pri hidrauličkom tlačnom pokusu na temperaturi od 20°C (± 5°C).

1.8 »Zapaljivi sastojci« su tvari i pripravci koji se prema propisu o označavanju i obilježavanju opasnih tvari razvrstavaju u vrlo lako zapaljive, lako zapaljive i zapaljive tvari. Zapaljivost i plamište sadržaja određuju se koristeći posebne postupke navedene u posebnim propisima.

2. OPĆE ODREDBE

2.1. Izrada i oprema

2.1.1 Napunjen aerosolni raspršivač mora biti takav da kod uobičajenih uvjeta uporabe i skladištenja bude u skladu s odredbama ovoga Dodatka.

2.1.2 Ventil za raspršivanje na aerosolnom raspršivaču mora osigurati nepropusno zatvaranje pri uobičajenim uvjetima skladištenja i transporta i mora biti zaštićen, na primjer zaštitnim poklopcem od nenamjernog otvaranja i bilo kakvog oštećenja.

2.1.3 Ne smije doći do smanjenja mehaničkih svojstava aerosolnog raspršivača uslijed djelovanja sadržaja čak ni kod dugotrajnog skladištenja.

2.2. Označivanje

Bez umanjenja zahtjeva iz propisa o razvrstavanju, pakiranju i obilježavanju opasnih tvari, a posebno s obzirom na opasnost za zdravlje i/ili okoliš, svaki aerosolni raspršivač mora nositi sljedeće čitke i neizbrisive oznake:

a. Bez obzira na sadržaj: »Spremnik je pod tlakom; zaštiti od sunčevog zračenja i ne izlagati temperaturi većoj od 50°C. Ne bušiti ili izlagati vatri čak i kad je prazan«.

b. Kada je sadržaj spremnika zapaljiv u smislu točke 1.8, simbolom plamena gdje je to primjereno, oznakom upozorenja da su tvari i/ili pripravci u aerosolnom raspršivaču uključujući i pogonsku tvar zapaljive i znakovima opasnosti, upozorenja i obavijesti u skladu s odredbama navedenog propisa.

2.3 Posebne napomene u vezi s uporabom

Bez umanjenja zahtjeva iz propisa o razvrstavanju, pakiranju i obilježavanju opasnih tvari, a posebno s obzirom na opasnost za zdravlje i/ili okoliš, svaki aerosolni raspršivač mora nositi sljedeći čitki i neizbrisivi natpis:

a) Bez obzira na sadržaj: dodatne mjere opreza pri uporabi koje kupca upozoravaju na posebne opasnosti u vezi s aerosolnim raspršivačem.

b) Ako je sadržaj zapaljiv, sljedeća upozorenja:

– »Ne raspršivati na otvoreni plamen ili užarene površine.«

– »Čuvati od izvora zapaljenja – zabranjeno pušenje.«

– »Čuvati od dohvata djece.«

3. POSEBNE ODREDBE ZA AEROSOLNE RASPRŠIVAČE IZRAĐENE OD METALA

3.1 Obujam

Ukupni obujam takvih spremnika ne smije biti veći od 1000 ml.

3.1.1 Ispitni tlak spremnika

a. Za spremnike punjene tlakom manjim od 6,7 bar pri 50°C, ispitni tlak mora biti najmanje 10 bar.

b. Za spremnike punjene tlakom jednakim i većim od 6,7 bar pri 50°C, ispitni tlak mora biti 50% veći od tlaka u spremniku kod 50°C.

3.1.2 Punjenje

Pri 50°C tlak u aerosolnom raspršivaču ne smije biti veći od 12 bar, bez obzira na vrstu plina koji se koristi pri punjenju.

3.1.3 Obujam kapljevine

Obujam kapljevine pri 50°C ne smije biti veći od 87% korisnog obujma. Za spremnike s konkavnim dnom koje prije rasprskavanja poprima konveksni oblik, obujam kapljevine pri 50°C može biti do 95% korisnog obujma.

4. POSEBNE ODREDBE ZA AEROSOLNE RASPRŠIVAČE IZRAĐENE OD STAKLA

4.1 Spremnici presvučeni plastičnom oblogom ili trajno zaštićeni spremnici

Takvi spremnici mogu se puniti stlačenim, ukapljenim ili pod tlakom otopljenim plinom.

4.1.1 Obujam

Ukupni obujam takvih spremnika ne smije biti veći od 220 ml.

4.1.2 Obloga

Obloga spremnika mora biti izvedena kao zaštitni sloj od plastike ili drugog prikladnog materijala koje sprječava odvajanje staklenih čestica u slučaju njegovog loma. Obloga mora imati takve značajke da spriječi let komadića stakla kada puni aerosolni raspršivač doveden na temperaturu od 20°C padne na betonsku podlogu s visine od 1,8 m.

4.1.3 Ispitni tlak za spremnik

a. Spremnici punjeni stlačenim ili pod tlakom otopljenim plinom moraju izdržati ispitni tlak od najmanje 12 bar.

b. Spremnici punjeni ukapljenim plinom moraju izdržati ispitni tlak od najmanje 10 bar.

4.1.4 Punjenje

a. Aerosolni raspršivači punjeni stlačenim plinom ne smiju se izlagati tlaku većem od 9 bar pri 50°C.

b. Aerosolni raspršivači punjeni pod tlakom otopljenim plinom ne smiju se izlagati tlaku većem od 8 bar pri 50°C.

c. Aerosolni raspršivači punjeni ukapljenim plinom ili smjesom ukapljenih plinova ne smiju biti izloženi pri 20°C tlakovima višim od onih navedenih u Tablici 1.

Tablica 1. DOZVOLJENI GRANIČNI TLAKOVI PRI 20°C U OVISNOSTI O UDJELU UKAPLJENOG PLINA

|  |  |  |  |
| --- | --- | --- | --- |
| Ukupni obujam | Maseni postotak ukapljenog plina u ukupnom punjenju | | |
| 20% | 50% | 80% |
| Od 50 do 80 ml | 3,5 bar | 2,8 bar | 2,5 bar |
| > 80 do 160 ml | 3,2 bar | 2,5 bar | 2,2 bar |
| > 160 do 220 ml | 2,8 bar | 2,1 bar | 1,8 bar |

Granice tlaka za postotke ukapljenog plina koji nisu dani u tablici određuju se interpolacijom.

4.1.5 Obujam kapljevine

Obujam kapljevine punog aerosolnog raspršivača kod 50°C ne smije biti veći od 90% korisnog obujma.

4.2 Nezaštićeni stakleni spremnici

Aerosolni raspršivači koji imaju nezaštićene staklene spremnike smiju se puniti isključivo ukapljenim ili pod tlakom otopljenim plinom.

4.2.1 Obujam

Ukupni obujam takvih spremnika ne smije biti veći od 150 ml.

4.2.2 Ispitni tlak za spremnik

Ispitni tlak za takve spremnike mora biti najmanje 12 bar.

4.2.3 Punjenje

a. Aerosolni raspršivači punjeni pod tlakom otopljenim plinom ne smiju se izlagati tlaku većem od 8 bar pri 50°C.

b. Aerosolni raspršivači punjeni ukapljenim plinom ne smiju biti izvrgnuti pri 20°C tlaku većem od onog navedenog u Tablici 2.

Tablica 2. DOZVOLJENI GRANIČNI TLAKOVI PRI 20°C U OVISNOSTI O UDJELU UKAPLJENOG PLINA

|  |  |  |  |
| --- | --- | --- | --- |
| Ukupni obujam | Maseni postotak ukapljenog plina u ukupnom punjenju | | |
| 20% | 50% | 80% |
| Od 50 do 70 ml. | 1,5 bar | 1,5 bar | 1,25 bar |
| > 70 do 150 ml. | 1,5 bar | 1,5 bar | 1 bar |

Granice tlaka za postotke ukapljenog plina koji nisu dani u tablici određuju se interpolacijom.

4.2.4 Obujam kapljevine punog aerosolnog raspršivača punjenog ukapljenim plinom ne smije kod 50°C biti veći od 90% korisnog obujma.

5. POSEBNE ODREDBE ZA AEROSOLNE RASPRŠIVAČE IZRAĐENE OD PLASTIKE

5.1 Na aerosolne raspršivače izrađene od plastike koji se kod puknuća mogu rasprsnuti primjenjuju se iste odredbe kao i za nezaštićene staklene spremnike aerosolnih raspršivača.

5.2 Na aerosolne raspršivače izrađene od plastike koji se kod puknuća ne mogu rasprsnuti primjenjuju se iste odredbe kao i za staklene spremnike aerosolnih raspršivača sa zaštitnom oblogom.

6. ISPITIVANJA

6.1. Ispitivanja koia mora osigurati osoba odgovorna za stavljanje aerosolnih raspršivača na tržište.

6.1.1. Hidraulična tlačna proba praznih spremnika

6.1.1.1. Metalni, stakleni i plastični spremnici za aerosolne raspršivače moraju zadovoljiti ispitivanje tlakom kako je propisano u točkama 3.1.1, 4.1.3 i 4.2.2. ovoga Dodatka

6.1.1.2. Metalni spremnici na kojima se kod ispitivanja pojave asimetrične ili velike deformacije ili slične pogreške ne smiju se upotrebljavati. Male simetrične deformacije na dnu spremnika ili na presjeku gornjeg dijela spremnika mogu se prihvatiti ukoliko spremnik izdrži ispitivanje na rasprskavanje.

6.1.2. Ispitivanje na rasprskavanje praznih metalnih spremnika

Osoba odgovorna za stavljanje na tržište mora osigurati da tlak rasprskavanja bude najmanje 20% veći od propisanog ispitnog tlaka.

6.1.3. Ispitivanje padom zaštićenog staklenog spremnika

Proizvođač mora osigurati da spremnici ispunjavaju zahtjeve ispitivanja prema točki 4.1.2.ovoga Dodatka.

6.1.4. Pojedinačna provjera napunjenih aerosolnih raspršivača

6.1.4.1. a. Svaki napunjen aerosolni raspršivač mora se uroniti u kupku s vodom.

Temperatura vode i razdoblje potapanja moraju biti tako odabrani:

– da sadržaj aerosolnog raspršivača postigne jednoliku temperaturu od 50°C ili

– da tlak u aerosolnom raspršivaču postigne vrijednost koju ima sadržaj pri jednolikoj temperaturi od 50°C.

b. Svaki aerosolni raspršivač kod kojeg se javljaju vidljive stalne deformacije ili propuštanje mora se odbaciti.

6.1.4.2. Svaka metoda koja omogućava dobivanje jednako vrijednih rezultata onima u kupci s vodom može se koristiti na vlastitu odgovornost i uz suglasnost prema zahtjevima iz članka 2. ovoga Pravilnika.

6.2. Primjeri ispitivanja koje može obaviti ili dati obaviti nadležno inspekcijsko tijelo u akreditiranom laboratoriju

6.2.1. Ispitivanje praznog spremnika

Ispitnim tlakom u trajanju od 25 sekundi izvrgava se pet nasumce odabranih spremnika iz istovrsne serije od 2500 praznih spremnika izrađenih iz istog materijala istim neprekidnim proizvodnim procesom ili iz količine koja se serijski proizvede u 1 satu.

Ukoliko jedan od tako izdvojenih spremnika ne zadovolji ispitivanje uzima se iz iste serije još deset nasumce odabranih spremnika i podvrgava istom ispitivanju.

Ukoliko jedan od 10 tako izdvojenih spremnika ne zadovolji ispitivanje odbacuje se cijela serija kao neispravna.

6.2.2. Ispitivanje napunjenih aerosolnih raspršivača

Ispitivanje nepropusnosti na zrak i vodu provodi se potapanjem reprezentativnog broja napunjenih aerosolnih raspršivača u kupku s vodom. Temperatura kupke i razdoblje potapanja mora biti tako odabrano da sadržaj aerosolnog raspršivača poprimi jednoliku temperaturu od 50°C. Tijekom tog razdoblja ne smije doći do propuštanja ili loma ispitivanih aerosolnih raspršivača.

Svaka serija aerosolnih raspršivača koja ne zadovolji ova ispitivanja smatrat će se neispravnom.

Pravilnik, NN 126/2008-3603